‘Ongekende anargie’ op Hermanus | Netwerk24
Deur Warda Meyer en Jaco Marais 12 Julie 2018 22:24
Volgens Van Wyk is die gemeenskap ongelukkig omdat daar strafregtelike klagte teen van hul leiers aanhangig gemaak is.
“Meer as 2 000 betogers het inwoners van die gebied verhoed om werk toe te gaan. Hulle het paaie met klippe, rommel en brandende motorbande versper,” het Van Wyk gesê.
Volgens hom het betogers huise, motorhandelaars en ’n laerskool in Mount Pleasant beskadig deur dit onder meer met klippe te bestook.
“Die polisie en wetstoepassers het ook deurgeloop en is bestorm en met klippe gegooi. Lede het opgetree om die groep betogers uiteen te jaag. Verskeie paaie is gesluit,” het Van Wyk gesê.
Volgens die polisie bly die situasie in Zwelihle steeds gespanne en plofbaar.
“Die polisie en ander wetstoepassers monitor die situasie en sal in die gebied bly totdat reg en orde herstel word,” het Van Wyk gesê.
Jaco Marais, fotograaf van Netwerk24, het gesê ekstra versterkings moes ingeroep word om die situasie onder beheer te bring.
“Die gemeenskap is uit vir bloed en hulle hou niks terug nie. Een vrou is beseer toe ’n klip haar getref het.
“Polisiebeamptes het betogers met rubberkoeëls en traanrook probeer verjaag, maar die betogers het net van een punt na ’n ander beweeg,” het Marais gesê.
Van Wyk het gesê twee polisiemanne en ’n betoger is Woensdag beseer.
“Aanvanklik is daar Woensdag net 17 betogers, insluitend Gcobani Ndzongana (die 35-jarige gemeenskapsaktivis van Zwelihle wat inwoners wil hê vrygelaat moet word), in hegtenis geneem, maar die polisie het die dag afgesluit met ’n totaal van 29 verdagtes wat agter tralies was.
Theron Mqu, woordvoerder van die gemeenskapsorganisasie Zwelihle Renewal, het aan News24 gesê inwoners betoog nie meer oor grond nie. Hulle eis dat Ndzongana, ’n lid van dié organisasie, vrygelaat word.
MC Botha berig dat konfrontasie tussen inwoners van Zwelihle en die polisie Donderdag in felheid toegeneem het.
Toegangspaaie na die informele nedersetting is sedert douvoordag al versper terwyl miljoene rande se skade aangerig is aan huise, voertuie en ’n herwinningsaanleg wat aan die brand gesteek is.
Volgens Daleen Fouché van Hermanus Times het kol. Luthando Nosilela, stasiebevelvoerder van die Hermanus- polisie, Donderdag op ’n vergadering tussen rolspelers gesê dat hy in sy 25 jaar van diens in die polisie nog nooit dié vlak van anargie beleef nie.
Nosilela sê dreigemente word gemaak dat raadslede en polisiebeamptes wat in Zwelihle woon se huise afgebrand gaan word, terwyl betogers ook dreig om die munisipale gebou, die polisiekantoor en hofgebou af te brand.
Fouché sê betogers is egter deur die polisie verhoed om die dorp in te vaar.
Sy sê die munisipale swembad en oorlaaistasie in Zwelihle is ook afgebrand.
Masizole Mnqasela, lid van die provinsiale wetgewer, het gesê die betogings Dondeerdag is sover die ergste van al die betogings wat tot op hede in die Overstrand gewoed het.
Kenny Africa, Wes-Kaapse verkeershoof, het Donderdagaand gesê die R43 is voorlopig weer vir verkeer oopgestel.
Meer oor: Hermanus | Zwelihle